ระเบียบคณะกรรมการส่งเสริมความเท่าเทียมระหว่างเพศ ว่าด้วยการพิจารณาอนุมัติการจ่ายเงินชดเชยและเยียวยาแก่ผู้เสียหายเนื่องจากการเลือกปฏิบัติโดยไม่เป็นธรรมระหว่างเพศ พ.ศ. 2559

ระเบียบคณะกรรมการส่งเสริมความเท่าเทียมระหว่างเพศ
ระเบียบคณะกรรมการส่งเสริมความเท่าเทียมระหว่างเพศ
ว่าด้วยการพิจารณาอนุมัติการจ่ายเงินชดเชยและเยียวยาแก่ผู้เสียหาย
เนื่องจากการเลือกปฏิบัติโดยไม่เป็นธรรมระหว่างเพศ
พ.ศ. ๒๕๕๙
 

โดยที่พระราชบัญญัติความเท่าเทียมระหว่างเพศ
พ.ศ. ๒๕๕๘ กำหนดให้มีระเบียบว่าด้วยการพิจารณาอนุมัติการจ่ายเงินชดเชยและเยียวยาแก่ผู้เสียหายเนื่องจากการเลือกปฏิบัติโดยไม่เป็นธรรมระหว่างเพศตามที่คณะกรรมการส่งเสริมความเท่าเทียมระหว่างเพศกำหนด

อาศัยอำนาจตามความในมาตรา
๑๐ (๗) และมาตรา ๓๓ (๒) แห่งพระราชบัญญัติความเท่าเทียมระหว่างเพศ พ.ศ. ๒๕๕๘ คณะกรรมการส่งเสริมความเท่าเทียมระหว่างเพศ
จึงวางระเบียบไว้ ดังต่อไปนี้

ข้อ
๑ ระเบียบนี้เรียกว่า ระเบียบคณะกรรมการส่งเสริมความเท่าเทียมระหว่างเพศ
ว่าด้วยการพิจารณาอนุมัติการจ่ายเงินชดเชยและเยียวยาแก่ผู้เสียหายเนื่องจากการเลือกปฏิบัติโดยไม่เป็นธรรมระหว่างเพศ
พ.ศ. ๒๕๕๙

ข้อ
๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓ ในระเบียบนี้
ผู้เสียหาย หมายความว่า
บุคคลซึ่งคณะกรรมการวินิจฉัยการเลือกปฏิบัติโดยไม่เป็นธรรมระหว่างเพศได้วินิจฉัยว่าถูกเลือกปฏิบัติโดยไม่เป็นธรรมระหว่างเพศ
คณะกรรมการ วลพ. หมายความว่า
คณะกรรมการวินิจฉัยการเลือกปฏิบัติโดยไม่เป็นธรรมระหว่างเพศ
คณะกรรมการบริหารกองทุน หมายความว่า
คณะกรรมการบริหารกองทุนส่งเสริมความเท่าเทียมระหว่างเพศ
กรม หมายความว่า กรมกิจการสตรีและสถาบันครอบครัว

ข้อ
๔ เมื่อคณะกรรมการ วลพ.
ได้มีคำวินิจฉัยให้ชดเชยและเยียวยาเป็นจำนวนเงินแก่ผู้เสียหายและผู้เสียหายได้ยื่นคำขอรับเงินตามแบบและระยะเวลาที่กำหนดแล้ว
ให้คณะกรรมการบริหารกองทุนพิจารณาอนุมัติการจ่ายเงินชดเชยและเยียวยาแก่ผู้เสียหายตามที่คณะกรรมการ
วลพ. ได้มีคำวินิจฉัย

ข้อ
๕ การยื่นคำขอตามข้อ ๔
ให้ยื่นโดยตรงต่อกรม หรือส่งทางไปรษณีย์ลงทะเบียนก็ได้ และให้ถือว่าวันที่ยื่นคำขอต่อกรม
หรือวันที่ที่ทำการไปรษณีย์ต้นทางประทับตรารับที่ซองหนังสือคำขอ แล้วแต่กรณี
เป็นวันยื่นคำขอ

ข้อ
๖ เมื่อได้รับคำขอตามข้อ ๕
ให้ตรวจสอบคำขอพร้อมทั้งเสนอความเห็นต่อคณะกรรมการบริหารกองทุนพิจารณาอนุมัติการจ่ายเงินชดเชยและเยียวยาแก่ผู้เสียหายภายในเจ็ดวันทำการ

ข้อ
๗ ในการพิจารณาอนุมัติการจ่ายเงินชดเชยและเยียวยาให้คณะกรรมการบริหารกองทุนประชุมพิจารณาอนุมัติการจ่ายเงินกองทุนอย่างน้อยเดือนละหนึ่งครั้ง
เว้นแต่ไม่มีคำขอรับเงินชดเชยและเยียวยา

ข้อ
๘ เอกสารหลักฐานในการพิจารณาอนุมัติการจ่ายเงินชดเชยและเยียวยา
ประกอบด้วย
(๑)
คำขอรับเงินชดเชยและเยียวยาของผู้เสียหายตามแบบ ทพ. ๐๓
(๒)
สำเนาคำวินิจฉัยของคณะกรรมการ วลพ.
(๓)
สำเนาบัตรประจำตัวประชาชนหรือสำเนาบัตรที่ทางราชการออกให้ของผู้เสียหาย
(๔)
กรณียื่นคำขอแทนผู้เสียหาย
ให้มีหนังสือมอบอำนาจหรือหลักฐานแสดงถึงความเกี่ยวพันกับผู้เสียหายตามที่กำหนดในมาตรา
๒๕ แห่งพระราชบัญญัติความเท่าเทียมระหว่างเพศ พ.ศ. ๒๕๕๘
(๕)
เอกสารหลักฐานอื่นตามที่คณะกรรมการบริหารกองทุนเห็นสมควรกำหนด

ข้อ
๙ เมื่อคณะกรรมการบริหารกองทุนอนุมัติการจ่ายเงินชดเชยและเยียวยาแล้ว
ให้กรมดำเนินการเบิกจ่ายเงินให้แก่ผู้เสียหายและแจ้งผู้เสียหายทราบภายในเจ็ดวันทำการ

ข้อ
๑๐ ให้อธิบดีกรมกิจการสตรีและสถาบันครอบครัวรักษาการตามระเบียบนี้
และเป็นผู้วินิจฉัยชี้ขาดในกรณีที่มีปัญหาหรือข้อขัดแย้งเกี่ยวกับการปฏิบัติตามระเบียบนี้


ประกาศ ณ วันที่ ๑๕
มีนาคม พ.ศ. ๒๕๕๙
พลเรือเอก ณรงค์ พิพัฒนาศัย
รองนายกรัฐมนตรี
ประธานกรรมการส่งเสริมความเท่าเทียมระหว่างเพศ







ปริยานุช/จัดทำ
๔ เมษายน ๒๕๕๙

ชวัลพร/ตรวจ
๔ เมษายน ๒๕๕๙










[๑] ราชกิจจานุเบกษา
เล่ม ๑๓๓/ตอนพิเศษ ๗๖ ง/หน้า ๗/๓๑ มีนาคม ๒๕๕๙